CELEX: C2006/294/107
Language: fi
Date: 2006-12-02 00:00:00
Title: Asia T-258/06: Kanne 12.9.2006 — Saksa v. komissio

2.12.2006   
            
            
               FI
            
            
               Euroopan unionin virallinen lehti
            
            
               C 294/52
            
         Kanne 12.9.2006 — Saksa v. komissio
   (Asia T-258/06)
   (2006/C 294/107)
   Oikeudenkäyntikieli: saksa
   Asianosaiset
   
      Kantaja: Saksan liittotasavalta (asiamiehet: M. Lumma ja C. Schulze-Bahr)
   
      Vastaaja: Euroopan yhteisöjen komissio
   Vaatimukset
   
               —
            
            
               yhteisön lainsäädännöstä siltä osin kuin se koskee sopimuksia, jotka eivät kuulu tai kuuluvat vain osittain julkisia hankintoja koskevien direktiivien soveltamisalaan, 23.6.2006 annettu komission selittävä tiedonanto on kumottava
            
         
               —
            
            
               vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa yhteisön lainsäädännöstä siltä osin kuin se koskee sopimuksia, jotka eivät kuulu tai kuuluvat vain osittain julkisia hankintoja koskevien direktiivien soveltamisalaan, 23.6.2006 annetun komission selittävän tiedonannon, joka julkaistiin komission Internetsivuilla 24.7.2006 ja Euroopan unionin virallisessa lehdessä 1.8.2006 (EUVL C 179, s. 2).
   Kanteensa tueksi kantaja väittää, että komissio ei ollut toimivaltainen antamaan riidanalaista tiedonantoa. Kantaja esittää tältä osin, että riidanalaiseen tiedonantoon sisältyy sopimuksia koskevia uusia sääntöjä, joilla ylitetään tämän hetkisestä yhteisön oikeudesta aiheutuvat velvoitteet. Näistä seikoista aiheutuu jäsenvaltioille oikeudellisesti sitovia vaikutuksia. Yhteisön puitteissa ei kuitenkaan ole olemassa valtuutusta, jolla vastaaja oikeutettaisiin antamaan tällaisia sääntöjä. Täten kantajan mukaan asiassa on tosiasiassa kyse lainsäädännöstä.
   Kantaja väittää lisäksi, että antamalla sitovia sääntöjä vastaaja on loukannut neuvoston, Euroopan parlamentin ja komission välistä institutionaalista tasapainoa.
   Lopuksi kantaja väittää, että vaikka komissio olisi toimivaltainen antamaan riidanalaisen tiedonannon, se olisi kumottava, koska sillä loukataan oikeusvarmuuden periaatetta. Vastaajan olisi tullut nimenomaisesti esittää kyseessä oleva oikeudellinen perusta ja mainita tämä esillä olevassa toimenpiteessä. Näin ollen komissio rikkoi myös EY 253 artiklan mukaista perusteluvelvollisuutta.